РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/139-14

29. јул 2014. године

Б е о г р а д

ЗАПИСНИК

ШЕСТЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 18. ЈУНА 2014. ГОДИНЕ

 Седница је почела у 11 часова и 5 минута.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Зоран Пралица, Драгољуб Зиндовић, Владан Милошевић, Радмило Костић, Јелена Мијатовић, Александар Јовичић, Оливера Пауљескић, Новица Тончев, Иван Карић, Владимир Маринковић и Младен Грујић.

 Седници су присуствовали заменици чланова Одбора: Небојша Берић (заменик члана Одбора Александре Томић), Дејан Ковачевић (заменик члана Одбора Драгомира Карића) и Нада Лазић (заменик члана Одбора Дејана Чапо).

 Седници нису присуствовали чланови Одбора: Драгомир Карић, Петар Шкундрић, Драган Шутановац, Дејан Чапо и Енис Имамовић.

 Седници су, на позив председника, присуствовали: Љубо Маћић, председник Савета Агенције за енергетику Републике Србије, Биљана Хаџибабић, Дејан Стојановић и Горан Петковић, чланови Савета Агенције за енергетику Републике Србије, Мишела Николић, помоћник министра привреде, Маријана Радовановић, извршни директор Агенције за приватизацију и Душко Пуђа, директор Сектора за оперативно-правне послове у Агенцији за приватизацију.

 На предлог председника, Одбор је већином гласова утврдио следећи

Д н е в н и р е д

1. Разматрање Извештаја о раду Агенције за енергетику Републике Србије за 2013. годину (број 02-1505/14 од 15. маја 2014. године);

2. Разматрање Извештаја Министарства привреде о раду Агенције за приватизацију за месец април 2014. године (број 02-1904/14 од 6. јуна 2014. године);

3. Разно.

 Прва тачка дневног реда –  **Разматрање Извештаја о раду Агенције за** **енергетику Републике Србије за 2013. годину**

 Одбор је размотрио Извештај о раду Агенције за енергетику Републике Србије за 2013. годину и поднео Извештај и Предлог закључка Народној скупштини.

 У уводним напоменама, Љубо Маћић, председник Савета Агенције за енергетику Републике Србије, изнео је да, у складу са обавезама из Закона о енергетици, Савет Агенције за енергетику једном годишње доставља Извештај о раду Народној скупштини. Република Србија je у 2013. години имала уредно снабдевање свим енергентима. Увозна зависност Републике Србије је смањена на 28 %, док је просечна увозна зависност у ЕУ 54 %. Три најбитнија скупа проблема у енергетици су сигурност снабдевања енергентима, цене и отварање тржишта. У 2013. години потрошња електричне енергије је порасла за 1,3%. Захваљујући добром раду енергетских капацитета, Република Србија је имала извоз од преко 2 терават сата, што је знатно више него у претходне две деценије, када смо као држава имали велике проблеме са снабдевањем електричном енергијом. Потрошња гаса је порасла за 8%. Влада ће доставити Стратегију развоја енергетике која предвиђа раст потрошње енергије нижи од 1% у наредном периоду. Предвиђа се да ће тај раст бити покриван делом изградњом нових електрана, углавном на нове изворе енергије, али дугорочно посматрано, капацитети у електропривреди су доста стари, имају пуно година рада и долази време за њихову замену. Олакшавајућа околност је да је Савет министара Енергетске заједнице одложио примену Европске директиве о великим ложиштима, која је требало да ступи на снагу 2018. године. Имамо додатни период до 2023. године да прилагодимо електроенергетски систем захтевима из те Директиве. Ради се о капацитетима чија је снага 1.100 мегавата. За дугорочну стабилност снабдевања гасом је битна изградња нових интерконекција „Јужног тока“, али било би добро да се реализује и пројекат повезивања са Бугарском, гасоводом Ниш-Софија. У овом тренутку тешко је предвидети раст цена гаса и раст тражње за гасом, јер је цена гаса релативно висока у односу на друге енергенте. Раније прогнозе су се заснивале на подацима из периода кад је цена гаса била повољнија. Сада су предвиђања песимистичнија и тешко је очекивати велики раст, иако би тај енергент требало у будућности да заузме добар део укупне потрошње енергената, као повољнији у многим елементима. Нова Стратегија предвиђа и да се успостави дугорочнија политика цена која је један од битних предуслова за обезбеђење услова за финансирање инвестиција. Промене цена треба да буду постепене. У том предлогу документа стоји да у наредне две до три године треба достићи економски ниво цена, а један од најважнијих предуслова јесте да се заштите социјално угрожени потрошачи, који ту енергију не могу да плаћају по тим ценама. Што се тиче цена у гасном сектору у овом тренутку ситуација је повољнија. Од септембра 2013. године, после тендера за именовање снабдевача, Влада је изабрала „Србијагас“ за јавног снабдевача који обезбеђује све купце који купују гас по регулисаним ценама. Цене тог гаса за крајње купце покривају све трошкове набавке гаса, тако да „Србијагас“ у набавци гаса и продаји купцима више не остварује негативан резултат као што је то било у претходним годинама. Што се тиче електричне енергије, цене нису на нивоу који обезбеђује све услове нормалног пословања. Цена није довољна да може да покрије све потребе развоја и одржавања капацитета, укључујући замене капацитета. Битно је да се оствари планирани раст цена наведен у Стратегији, како би и од 2023. године могли имати довољно капацитета за обезбеђење сигурности снабдевања електричном енергијом у Србији. Припрема изградње капацитета је дуготрајан процес, тако да је време да се на томе ради што пре. Остварен је напредак на отварању тржишта енергије у 2013. години, пре свега изласком на тржиште више од 4000 купаца који су прикључени на дистрибутивну мрежу који, изузев домаћинстава и оних који испуњавају услове да буду мали купци, од 1. јануара ове године купују електричну енергију по тржишним ценама. Огроман проценат њих снабдева „Електропривреда Србије“ и даље, али по знатно вишим ценама од регулисаних. Од јануара следеће године и мали купци и домаћинства имаће право да купују енергију на тржишту, али не и обавезу, тј. могу остати у режиму регулисаних цена. Напредак је остварен и у организационом смислу у електропривреди у 2013. години. У правном смислу раздвојене су у дистрибуцијама електричне енергије мрежне делатности од трговачких и других делатности. У погледу права на коришћење прекограничних капацитета и поштовања правила која су утврђена законом, такође је остварена промена, јер се сада заједничке аукције прекограничних капацитета на тржишном принципу од почетка 2013. године остварују и на границама Хрватске и Бугарске, а претходно је успостављен механизам на границама Мађарске и Румуније, што су у ствари битне границе на којима се велики део прекограничног капацитета остварује. На регионалном нивоу је велики број активности које треба да доведу до успостављања регионалног тржишта електричне енергије, према усвојеним актима Министарског савета Енергетске заједнице и према одредбама Уговора о Енергетској заједници. Тај механизам касни у ЕУ, повезивање на европском нивоу је требало да се оствари 2014. године, тако се сада утврђују нови рокови и за регион. Агенција је донела Правила о праћењу квалитета комерцијалних и техничких показатеља и регулисања квалитета испоруке и снабдевања. Агенција прати рад енергетских предузећа, пре свега мрежних, али и снабдевачких, у смислу како извршавају своје обавезе ка купцима и корисницима, колико су честа искључења, колико трају, колико траје лошији квалитет испоруке у неком погледу, како се одазивају на захтеве потрошача. У извештају су дати детаљни показатељи за електропривреду, на основу којих се види да је Србија на нивоу земаља региона, али да знатно заостаје за земљама ЕУ. Тренд је позитиван и стање се побољшава, али би требало да буде боље. Што се тиче гаса, купци природног гаса који су прикључени на транспортни систем купују гас по тржишним условима, по нерегулисаним ценама, од прошле године. Од 1. јануара 2015. године, купци прикључени на дистрибутивни систем, изузев малих купаца и домаћинстава, имаће обавезу да купују гас по тржишним ценама. За ову активност сви учесници у том процесу морају већ почети припреме да се спроведе. У нормативном смислу све што је потребно постоји, али треба помоћи купцима и мрежарима, односно дистрибутерима да те обавезе спроведу на начин што мање болан и за купце и за дистрибутере. „Србијагас“ је донео Правила о раду система за транспорт гаса која обухватају и тржишне активности. Агенција очекује да ће ове године и већина дистрибутера донети дистрибутивна правила која су такође битна за обавезе које треба да буду спроведене од 1. јануара 2015. године. У гасном сектору није још увек на адекватан начин остварено раздвајање оператора транспортног система у оквиру „Србијагаса“. То је један од захтева Енергетске заједнице и Европске комисије и коме мора да се посвети што већа пажња, јер је тиме условљено финансирање гасовода Ниш-Софија. Гасни сектор би могао да има виши потенцијал раста када би цене биле повољније. У Србији је само 10% домаћинстава прикључено на гас и Србија по становнику троши трећину гаса у односу на просек потрошње по становнику у Европској унији. То је сектор који би могао да се развија, али развој зависи пре свега од односа цена и тржишних услова. Ако цена гаса опадне услед конкуренције на тржишту може се очекивати раст. Енергетски сектор и Влада морају водити рачуна и о хитном отклањању последица поплава и потапања копова угља у Колубарском басену, који имају високе додатне трошкове. Трошкови ће бити нижи уколико се последице поплаве пре санирају. Друго битно питање су последице украјинске кризе и ограничења у испоруци гаса. Неповољни токови решавања ова два битна питања би могла довести земљу у доста тешку енергетску ситуацију. У нормативном смислу Србија треба да усвоји нови Закон о енергетици ради примене тзв. Трећег пакета директива ЕУ који даље отвара и повезује тржиште на нивоу Европе, а Србија треба да постане део тога кроз Уговор о Енергетској заједници. Тзв. Трећи пакет директива ЕУ предвиђа нове одговорности Агенције. ЕУ сада утврђује циљеве за 2030. годину у погледу емисије CO2, обновљивих извора и енергетске ефикасности, а то ће такође бити битно за Србију и одразиће се и на обавезе које имамо и оно што треба да урадимо. Европска унија настоји да успостави чвршћу заједничку политику у енергетском сектору, а Србија ће све више морати да води рачуна како на најповољнији начин да се прилагоди тим променама. Високи консултативни Савет за унапређење рада Енергетске заједнице је завршио извештај који треба да на дужем хоризонту, следећих 10 година, укаже шта би требало променити и унапредити у Енергетској заједници ради што ефикаснијег функционисања. Годишњи Извештај Агенције за енергетику садржи и извештај о финансијском пословању Агенције. Агенција је испунила обавезе на основу Закона и донела све акте. Једини акт који није донела је методологија за услове коришћења подземног складишта гаса Банатски двор, али то нема последица на функционисање енергетског тржишта, нити било каквих услова пословања и корисника и власника. Агенција се потрудила да трошкови које је остварила у раду буду мањи од планираних.

 У дискусији народни посланици су поставили питања, изнели ставове и мишљења и дали предлоге и сугестије. Постављена су следећа питања:

* да ли ће садашња цена електричне енергије задовољити потребе Електропривреде Србије, имајући у виду трошкове санације штета проузрокованих поплавама;
* да ли је боље повећање цене електичне енергије или рестрикције потрошње електричне енергије;
* да ли су направљене социјалне карте, када су у питању рачуни за утрошену електричну енергију социјално угрожених купаца;
* зашто је у Србији застала изградња хидроелектрана мале инсталисане снаге;
* да ли је заживела примена енергетских пасоша.

 У одговору на постављена питања Љубо Маћић је истакао да још увек није завршена процена штете настале на рударском басену „Колубара“. Извесно је да ће порасти потреба за увозом електричне енергије, због недовољне производње угља. Веома је битно да се рударски басен што пре санира и да се вода из копова што пре извуче, јер сваки дан увоза скупље струје ствара велики трошак. Други битан елемент трошкова санације штета је санација штете на багерима који су сада потопљени. Електро-опрема се добрим делом мора заменити и то је, заједно са трошковима испумпавања воде и свим осталим последицама, веома висок трошак и мери се стотинама милиона евра. Укупан приход ЕПС-а је око милијарду и по евра, што указује да би штете могле износити и преко 20% од укупног прихода. ЕПС може одложити неке инвестиције и неке радове који су требало да се изведу у 2013. и у току 2014. години, за будући период и динамички померити те трошкове, а делимично се може и задужити. Агенција за енергетику РС одређује регулисану цену по којој ЕПС продаје приближно две трећине електричне енергије, док се једна трећина продаје по тржишној цени. Простор за повећање цена ЕПС има на регулисаном делу тржишта, а то су пре свега домаћинства која троше око 51% укупне финалне потрошње. Агенција се о цени изјашњава када ЕПС достави захтев за повећање цене, уколико достави. Први корак је да се покушају прецизирати трошкови и да се што пре санирају рудници. Не би било разумно за једну годину повећати цену да би се покрио сав трошак, а после тога вратити цену. На крају Извештаја наведено је да има око 70.000 енергетски заштићених купаца који су остварили право на умањење месечних рачуна. Цена се може повећавати у условима када је већи део домаћинстава заштићен. Међутим, од око два милиона и 400 хиљада домаћинстава само 3% је обухваћено овим механизмом субвенција из буџета, а имајући у виду ниво сиромаштва домаћинства у Србији, број енергетски заштићених купаца свакако мора бити већи. Агенција нема надлежности у области обновљивих извора енергије, изузев што издаје лиценце за постројења која имају преко једног мегавата. Све остало је у надлежности Министарства рударства и енергетике и Владе, а Агенција по позиву Министарства или Владе пружа стручну помоћ када се одређује висина тарифа или утврђују елементи енергетске политике. Хидроелектране су област обновљивих извора енергије коју би требало подстицати, много више него соларну енергију. Око 90% инвестиције у хидроелектране остаје у Србији, а од укупне инвестиције у изградњу соларне електране, око 80% одлази ван земље и корист има само инвеститор, а домицилна држава има само приход од пореза на профит. Када је у питању време потребно за припрему и добијање документације за изградњу хидроелектрана, Европска комисија је објавила податке према којима тај поступак траје око три године, у зависности од врсте технологије. У неким државама чланицама је потребно око шест година да се прибави сва документација потребна за изградњу великих хидроелектрана, зато што су и прописи строжији него у Србији, пре свега, прописи из области заштите животне средине. Уколико се нешто не предузме, рок за примену Директиве о великим ложиштима до 2023. године је велики проблем за Србију. ЕПС разматра могућност да још на неким електранама од 200 мегавата угради опрему за одсумпоравање и денитрификацију, јер је то највећи инвестициони трошак који се не исплати ако ће електрана да траје краће од десет година. Из обновљивих извора енергије, по Акционом плану, треба да се обезбеди око три терават сата до 2020. године, а преузета је обавеза за обезбеђење производње из обновљивих извора од пет терават сати. Ако не буде раста, проблем ће се решити изградњом термоелектране Костолац Б, која је на најбољем путу да буде реализована и електрана на гас. У сваком случају, што пре су потребне мере за убрзано инвестирање.

 У расправи народни посланици су истакли да је годишњи Извештај веома квалитетан и стручан докуменат који дипломирани инжењери енергетике користе као извор квалитетних података доступних на једном месту. Указано је на забрињавајућу чињеницу да до краја 2023. године четвртини енергетских капацитета истиче рок употребе због примене Директиве о великим ложиштима, што може да буде проблем када је у питању енергетска стабилност Републике Србије. Посебно је наглашено да ће отварање сваког новог производног погона захтевати и одређену потрошњу електричне енергије, што ће изазвати потребу за већом инсталисаном снагом. Потребно је да Влада и Министарство рударства и енергетике обезбеде већа улагања у сектор енергетике из различитих извора.

 Изнето је да локалне самоуправе на чијим територијама се налазе мапиране локације за изградњу мини хидроелектрана компликују пословање будућих инвеститора. Предложено је да Агенција за енергетику објави на свом сајту образац потребних докумената, како би се убрзале процедуре и уклониле административне баријере, у циљу смањења дефицита у производњи електричне енергије по ниској цени.

 Расипа се велика количина енергије, поготово када су домаћинства у питању. Велики број индивидуалних кућа нису добро изоловане, а свега 10% домаћинстава је прикључено на гас, јер је гас скуп. Иако није упућено Агенцији за енергетику, отворено је питање штедње енергије подизањем енергетске ефикасности у зградарству, стварањем услова за уградњу индивидуалних соларних колектора, а Војводина је подручје са кога би се могла прикупити велика количина биомасе.

 У дискусији су учествовали Александра Томић, Небојша Берић, Драган Јовановић, Нада Лазић и Љубо Маћић.

 Одбор је већином гласова утврдио Предлог закључка поводом разматрања Извештаја о раду Агенције за енергетику Републике Србије за 2013. годину који је поднео Народној скупштини, са предлогом да га Народна скупштина размотри и донесе закључак по хитном поступку, у складу са чл. 167. и 193. Пословника Народне скупштине, тако да гласи:

 „На основу члана 8. став 1. Закона о Народној скупштини („Службени гласник РС“, број 9/10 ) и члана 239. став 3. Пословника Народне скупштине („Службени гласник РС“, број 20/12-пречишћен текст),

 Народна скупштина Републике Србије, на \_\_ седници \_\_\_\_\_\_\_ заседања, одржаној \_\_\_\_\_2014. године, донела је

ЗАКЉУЧAК

поводом разматрања Извештаја о раду Агенције за енергетику Републике Србије за 2013. годину

1. Прихвата се Извештај о раду Агенције за енергетику Републике Србије за 2013. годину.
2. Овај закључак објавити у “Службеном гласнику Републике Србије”.

РС Број \_\_

У Београду, \_\_\_\_ 2014. године

НАРОДНА СКУПШТИНА

ПРЕДСЕДНИК

Маја Гојковић“

 За известиоца Одбора и представника предлагача Предлога закључка на седници Народне скупштине одређена је др Александра Томић, председник Одбора.

 Друга тачка дневног реда – **Разматрање Извештаја Министарства привреде о раду Агенције за приватизацију за месец април 2014. године**

У уводним напоменама, Мишела Николић, помоћник министра привреде, истакла је да је најважнија активност Министарства привреде и Агенције за приватизацију у овом тренутку рад на припреми новог Закона о приватизацији и измене и допуне Закона о стечају. Планирано је да јавна расправа почне крајем јуна. У Агенцији за приватизацију најактивнији су били сектори стечаја и тржишта капитала.

 У дискусији народни посланици су поставили питања, изнели ставове и мишљења и дали предлоге и сугестије. Постављена су следећа питања:

* како Агенција за приватизацију штити државну имовину и оцењује рад заступника капитала предузећа „Севертранс“ из Сомбора;
* шта се дешава са предузећима у реструктурирању која у овом тренутку имају заинтересоване купце;
* да ли се могу контролисати зараде именованих заступника капитала и директора у предузећима са већинским државним власништвом и зашто су оне високе;
* колико је уговора о приватизацији раскинуто за протеклих 10 година;
* колико је бивших власника утужило Агенцију за приватизацију;
* колико је донето пресуда у првом степену;
* колико је у овом тренутку жалби упућено апелационим судовима;
* колико је судских поступака у току, а да није донета првостепена пресуда;
* колике су плате исплаћене директорима свих предузећа у реструктурирању за последњих 12 месеци;
* зашто државни органи не предузимају мере, и поред инспекцијских налаза и извршних судских пресуда, поводом затварања предузећа ДП „Јединство“ из Владимираца;
* да ли је тачно да бивши власник Ђорђе Ницовић води спор против Агенције за приватизацију око раскинутих приватизација;
* да ли постоји могућност раскида уговора о приватизацији по основу неиспуњених уговорних обавеза, а у вези проглашења стечаја словеначке компаније „AHA Mura“ ДОО Мурска Собота.

 У Сомбору тренутно постоји пет предузећа у реструктурирању и од тога четири раде активно. Аутотранспортно предузеће „Севертранс“ Сомбор је основано давне 1947. године. Пословни менаџмент је ово предузеће, које свакодневно остварује приходе, довео до руба пропасти. 2. јуна ове године одржана је редовна Скупштина акционара, на којој је усвојен завршни рачун за 2013. годину, према коме су пословни приходи у 2013. години износили 696.244.000 динара, што износи 58 милиона динара месечно. Изражена је сумња у истинитост овог финансијског извештаја јер се према подацима синдиката приходи „Севертранса“ на месечном нивоу крећу око 80 милиона динара. У завршном рачуну исказани су пословни расходи од 685 милиона динара и пословни губитак од 10 милиона динара за годину. Изнето је да је 1971. године „Севертранс“ закључио међународни уговор са „Deutsche Turing“, и изражена сумња да је та чињеница одговор на питање зашто неко намерно и свесно уништава то предузеће. „Севертранс“ свакодневно обезбеђује или сервисира 14 редовних полазака из Сомбора ка Београду и аутобуси су пуног капацитета. Укупни дуг предузећа је 587 милиона динара. Господин Ненад Ћерић је извршни директор и постављен је на ту функцију у фебруару 2010. године. Крајем 2009. године задужење предузећа или укупне обавезе предузећа су износиле 360 милиона динара. Крајем 2010. године дуг расте на 576 милиона динара, да би крајем 2011. године износио 641 милион динара. Постављено је питање да ли је уобичајено да предузеће које је имало приход само у 2013. години од 696 милиона динара бележи тако динамичан раст дуговања. Имајући у виду тренутне приоритетне обавезе Агенције за приватизацију, предложено је да Агенција не занемари надзор над радом менаџера у предузећима у реструктурирању која имају шансу да опстану на тржишту. Изнета је бојазан да је у овом тренутку правни вакуум који појединци свесно користе за остварење личних интереса. У Општини Сомбор у четири предузећа у реструктурирању запослено је око 1000 људи. Изнето је мишљење да је важно задржати постојећа радна места паралелно са привлачењем инвестиција ради отварања нових радних места. Изражена је сумња да су многи подаци који се достављају Агенцији за приватизацију „фризирани“. Изнето је да НЛБ „Лизинг“ Београд потражује 80 милиона динара од „Севертранса“. Садашњи заступник капитала је 2012. године успела да уговори са НЛБ „Лизингом“ да „Севертранс“ плаћа на месечном нивоу пет милиона динара и отплати нових 18 аутобуса. Уплаћено је за прва два до три месеца, након чега директор више није хтео да плаћа и свих 18 аутобуса, 16 потпуно нових и два половна, су одузета почетком јуна, почетком туристичке сезоне. Исти директор је купио на лизинг у Холандији 35 половних аутобуса. Позната је чињеница да сваки нови савремени аутобус може да пређе милион километара без одржавања, али се ипак купују половни аутобуси, који се свакодневно кваре, захтевају поправке, резервне делове и све остале услуге. Више пута је упућен захтев за смену пословног руководства „Севертранса“, али нема одговара Агенције за приватизацију која преузима на себе одговорност пред грађанима Сомбора и пред радницима тог предузећа. Изнето је да Агенција за приватизацију треба да провери наводе и уколико утврди да су приказани неистинити финансијски извештаји, обавести надлежне органе.

 Изнето је да именовани заступници друштвеног капитала имају непримерено велике плате, а неки од њих су направили енормне губитке. Наведен је пример Живка Кнежевића, заступника друштвеног капитала који је направио губитак од пет милиона евра, примајући месечну плату од 280 000 динара. Конфекција „Рудник“ из Горњег Милановца је била приватизована, приватизација поништена, а сада један део овог предузећа у реструктурирању у Тополи добро послује, има око 150 запослених, жена средњег доба и има заинтересоване купце. Проблем је што заступници друштвеног капитала не желе да направе деобни биланс и да се део фирме у Тополи, која је здрава, одвоји и да се појединачно приватизује. Одлуку образлажу тиме да не постоји деобни биланс, не постоји попис основних средстава. У Конфекцији „Рудник“ још увек постоје машине претходног купца Ђорђа Ницовића, са којим је раскинута приватизација. Конфекцији „Рудник“ у Горњем Милановцу одговара такво стање јер добијају плате захваљујући добором пословању фабрике у Тополи. 2012. године продати су делови у самој варошици Рудник, на обронцима Рудника, али пословодство не жели да се одрекне прихода из Тополе, јер имају огроман административни апарат који редовно сваког месеца прима плате. Изнет је предлог да се ови делови што пре одвоје, посебно они за које има заинтересованих купаца, јер се одлагањем не решава проблем.

 Наведен је пример неуспешне приватизације ДП „Јединство“ Владимирци. Постоје записници инспекцијских служби и неизвршене пресуде судова, а не ради фарма капацитета десет хиљада комада свиња и две хиљаде комада јунади у турнусу, из које је отпуштено 147 радника, запарложено 506 хектара државног пољопривредног земљишта и 107 хектара шуме исечено у плоче, а надлежни органи ништа не предузимају. Ветеринарска станица у Владимирцима је била једна од најбољих ветеринарских станица у Србији, у коју су на праксу долазили студенти са Ветеринарског факултета. Ветеринарску станицу неуспешно је приватизовао господин Славиша Пурић и приватизација је раскинута, али ветеринарска станица не може да изађе из дугова. Мењају се заступници капитала, смењују директори и постоји сумња у неке нечасне радње. Управа за ветерину Републике Србије није доделила терен Ветеринарској станици из Владимираца за спровођење мера које спроводи држава, већ је терен додељен фирмама или станицама које су удаљене по петнаестак километара. Сељаци који су додатно били угрожени поплавама, морали су да прелазе 15 километара да би обавили посао код ветеринара. Владимирци су мала општина и када мала фирма оде у стечај настане велики проблем.

 У вези проглашења стечаја словеначке компаније „AHA Mura“ ДОО Мурска Собота и могућности даљег рада „AHA Mura – Prvi maj“ из Пирота изнет је предлог Одбору да препоручи Агенцији за приватизацију да провери могућност раскида уговора. У Пироту је у питању три хиљаде радних места за која је потребно наћи решење, а само у предузећу „Тигар“, које је задужено неповољним кредитима, запослено је око 1700 радника.

 Изнета је информација о стању предузећа „Застава Пес“. Пре шест месеци је Општина Сурдулица добила допис италијанских инвеститора који су посетили фабрику електричне и електронске опреме за моторна возила. Тада су се изјаснили да су спремни да уплате милион евра у буџет Републике Србије, да задрже 10 % радника, запосле 150 радника и уложе 15 милиона евра у опрему у наредне две године. Бивши министар привреде је тражио да се уради лична карта предузећа. Локална самоуправа је платила израду личне карте предузећа Застава Пес, јер предузеће није имало новца за то. Италијански инвеститори су и даље заинтересовани, три пута су долазили у Београд, али се ништа не решава. Предузеће нема посла, а 129 радника долази на посао, али не ради. Предложено је да држава направи споразум са радницима и да им исплати дуг на рате. Губитак предузећа су направили претходни власници исплаћујући себи фиктивне фактуре. Предложено је да се приликом доношења новог закона о приватизацији поведе рачуна да се приоритетно реше случајеви предузећа која имају купце и да држава на тај начин заустави прављење трошкова њиховог рада. Наведен је пример друштвеног предузећа ХУП „Европа“ из Сурдулице у коме ради 50 радника, коме је порески службеник блокирао рад обрачунавајући камате. 2007. године је забрањено да се блокира рад предузећа у реструктурирању. Након пет година пореска управа је обрачунала дуг за порез овог друштвенoг предузећа од четири милиона динара, који је са каматом износио 17 милиона динара. Изнет је предлог да држава не блокира рад предузећа у друштвеној својини и да поведе рачуна о образовном нивоу и способностима људи одговорних за спровођење закона.

 Поводом дискусије, Мишела Николић је изнела да Живко Кнежевић није именовани заступник друштвеног капитала. Предузеће „Топола ливар“ је имало купца из Словеније који је изашао из предузећа и поклонио држави своје акције, како би држава имала већинско власништво над предузећем и спасила ливницу. Плату господина Живка Кнежевића није одредила Агенција за приватизацију, већ је је органе управљања поставила Влада. У једном периоду су заступници капитала били директори предузећа, али је Агенција својим актима то укинула и ограничила плате. У Министарству привреде је у једном периоду био застој у раду са предузећима у реструктурирању, када је блокиран рад и Министарства и Агенције, а било је и периода када је руководство у Министарству било боље и рад са тим предузећима интензивнији. У овом тренутку није познато да ли ће се користити средства за помоћ предузећима која имају перспективу. Да се не би чекало, Агенција је добила из Кабинета министра привреде налог да се контактира са свим заинтересованим купцима. Влада је образовала међуресорске радне групе за „Железару Смедерево“ и „Петрохемију“, али не може образовати радне групе за свако предузеће у реструктурирању. Што се тиче предузећа „Тигар“, припрема се план реорганизације са циљем да се репрограмирају неповољни кредити, уз гаранцију државе. Код „ AHA Murе“, ситуација је таква да Агенција не може раскинути уговор, може га раскинути СИЕПА, али се тиме не решава проблем 1 300 запослених у том предузећу. Одржано је неколико састанака и разматра се питање да ли да се активира банкарска гаранција за подстицаје које је добила „АХА Мура“. Тражи се компромис са банком да предузеће настави да ради са другим менаџментом и да се размотре последице стечаја или унапред припремљеног плана реорганизације. Стечајни управник „AHA Murе“ се обратио Амбасади Републике Србије у Словенији, и обавестио да је заинтересован да се посао за „HUGO BOSS“ и даље ради, тако да се очекује да ће се ипак наћи решење за наставак рада.

 На Одбору је предложено да представници ресорних министарстава на седницама одбора Народне скупштине детаљније информишу народне посланике и одговарају на постављена питања.

 У дискусији су учествовали Александра Томић, Небојша Берић, Драган Јовановић, Владан Милошевић, Радмило Костић, Новица Тончев, Зоран Пралица и Мишела Николић.

 Одбор је једногласно закључио да Министарство привреде и Агенција за приватизацију провере могућност раскида уговора о приватизацији по основу неиспуњених уговорних обавеза, а у вези проглашења стечаја словеначке компаније „AHA Mura“ ДОО Мурска Собота, као и да сагледају друге могућности даљег рада „AHA Mura – Prvi maj“ из Пирота и да Одбору, у најкраћем могућем року, доставе информацију о предузетим мерама и активностима.

 Одбор је једногласно одлучио да, поред информације о могућностима раскида уговора о приватизацији по основу неиспуњених уговорних обавеза, а у вези проглашења стечаја словеначке компаније „AHA Mura“ ДОО Мурска Собота и информације о испуњености обавеза купца из купопродајног уговора предузећа КМГ „Трудбеник“, од Министарства привреде и Агенције за приватизацију затражи и следеће информације:

- колико је уговора о приватизацији раскинуто за протеклих 10 година;

- колико је бивших власника утужило Агенцију за приватизацију;

- колико је извршних судских пресуда;

- колико је донето пресуда у првом степену;

- колико је у овом тренутку жалби упућено апелационим судовима;

- колико је судских поступака у току, а да није донета првостепена пресуда;

- да Министарство и Агенција доставе табеларни преглед исплаћених плата директорима свих предузећа у реструктурирању за последњих 12 месеци;

- да Министарство и Агенција доставе информације о пословању и стању приватизације: Концерна „Фабрика вагона Краљево“ – у реструктурирању, предузећа „Магнохром“ – у реструктурирању, Краљево, „Аутопревоз“, „Матарушка и Богутовачка Бања“, „Минел-Трафо“ а.д. - у стечају из Младеновца (која има велики број уговорених послова и потенцијалне партнере из Русије), „Млекаре Шабац“ (која има извозни програм у Русију, а део је предузећа „Фармакооп“ у стечају) и „ПИК Бечеј“ ;

- да Министарство и Агенција доставе информацију о пословању Аутотранспортног предузећа „Севертранс Сомбор“;

- да Министарство и Агенција доставе информацију о пословању и стању приватизације „Ветеринарске станице Владимирци ад“ и информацију о томе зашто државни органи не предузимају мере, и поред инспекцијских налаза и извршних судских пресуда, поводом затварања предузећа ДП „Јединство“ из Владимираца.

 Одбор је једногласно је усвојио Извештај Министарства привреде о раду Агенције за приватизацију за месец април 2014. године.

Трећа тачка дневног реда **– Разно**

На предлог народног посланика Зорана Пралице, Одбор је одлучио да се на неку од наредних седница позову министар привреде и чланови радних група за „Железару Смедерево“ и „Петрохемију“ и упознају чланове Одбора са текућим активностима.

 Седница је закључена у 12 часова и 55 минута.

 Саставни део овог записника чини обрађени тонски снимак седнице Одбора.

|  |  |
| --- | --- |
|  СЕКРЕТАР Душан Лазић |  ПРЕДСЕДНИК др Александра Томић |